گؤرورسن بیری، بورولان بیر نسنهنی الینه آلیب، اونو کؤکدن چیخارتماغا چالیشیر، ها زور وئریر بیر یئره چاتمیر، بیرلری بوشلویورلار، بیرلری ایسه، زورو چوخالدیرلار. ایکیسینده ده ایستهدیکلری کیمی سونوجلاندیرانمیرلار. بیری باسیب سیندیریر، بیری ده بوراخیب گئدیر. نسنهدن باش چیخان بیریسی اونلارین یانیندا اولسا، ایکیسینی ده زوردان قورتارار. یول-یؤنتم بیلیندییی آن زورلاماغا یئر قالمیر.
دونیادا اولان هر بیر ایشده زورا باسماق گؤره بیلهریک. اوشاق بؤیوتمهدن توتوب، مملکت دولاندیرماغا دک. هر یئرده ایش زورا یئتیریب، باشلانیشیندا دا اوغور قازاندیرا بیلسه، سونوندا اودوزدوراجاق.
اوشاق بؤیوتمهمیشم، آمما اوشاق اولاراق بؤیوموشم، ها بئله اوشاقلارین بؤیومکلرین ده گؤرموشم. اوشاغا زور ایشلنن یئرده، اوشاق چاغلاری اوشاغی ساخلایا بیلسه ده بؤیودوکده ووروب هر نهیی داغیلدا بیلیر. چوخلو آنالار-آتالاری اوشاقلاری سؤزلرینه باخمادیقلاریندان گیلئلهنیرلر. گیلئیلیلیکلرین بیر چوخو نسیللردن آرالاریندا اولان اوزاقلیقلارا باغلی دیر، قالانی دا اوشاقلارین زورا بویون اَیمهدیکلریندن آسیلی دیر.
مملکت دولاندیرماقدا دوز دیر زورسوز ایش یوخ دیر، آنجاق زور حدیندن آشاندا ترسه سونوجلانیر. اولا بیلسین بیر آدام اوزون زامان دا ایش باشیندا اولسون، آنجاق یا اؤلمهمیشدن(هیتلر، صدام، حوسنو موبارک، بنعلی، محمدرضا شاه... ) دئوریلیرلر. یا دا اؤلندن سونرا آدلاری تاریخده پیس آدام اولاراق قالیر(یزید، ایستالین، رضاشاه...).
ائولیلیکده ده زورا باسمالار فایدا وئرمیر، یا ایکی طرفدن بیری چیخیر گئدیر، دالییا پئشمانلیق قالیر. یا دا زور گؤرن واقت دالیسیجا گزیب، یئری گلنده عوض آچیر. داها دوغروسو عوض آچماق اوچون یاشیر.
بیر ایشی یولا سالماقدا دا، زورولا یولا سالماق اولمور. یولو-یؤنتمیندن آزان ایش، سونوجدا آرادان گئدیر. بو ایش بیر دوشونجهنی یئرینه قویماقدا والا بیلر. باشقالاری بیلن دیلله دئییلمهییب، زورا کئچنده تام ترسینه جاواب وئریر.
بؤیوکلریمیزدن بیر اؤیوت بیزه گلیب چاتیب؛ هیرسلی اولان واقتلار هئچ بیر ایش گؤرمهیین، قویون هیرسیز سویوسون سونرا تصمیم توتون. هیرسلهنن واقتلار بئیین زورا دوشنلر واقتلار اولور. بئیین زورا دوشنده تکجه اؤزونه یوخ بلکه اونلا ایلگیده اولان هر بیر نهیی ائتگیلهیه بیلر.
بو اوزدن بئییندن توستو چیخان واقتلار توستونون یولون آچمالیییق، یوخسا قالیب ایچهریده بیزی بوغار!!!
azb_Arab azb_Arab azb_Arab azb_Arab azb_Arab azb_Arab azb_Arab azb_Arab